
Dunakiliti község önkormányzatának pályázati aktivitása a szigetközi települések környezetében

Kulcsszavak: önkormányzat; pályázat; gazdálkodás; fejlesztés; térségi kapcsolat
A kutatási tervem középpontjában Dunakiliti község önkormányzatának pályázati aktivitásának bemutatása áll a szigetközi települések környezetében. Maga a témaválasztás elsősorban azért esett a településre, mert magam is a településen élek, itt töltöm a mindennapjaimat és érdekel, hogy miképpen működik az önkormányzat, hogyan szolgálja a közösség érdekeit. A hetesi gyakorlatomat a Dunakiliti Község Önkormányzatánál töltöttem el, így betekintést nyerhettem az önkormányzati munkafolyamatokba. A gyakorlat teljesítése után merült fel bennem a gondolat, hogy településemmel kapcsolatos kutatást végezzek.
Nem csak a fiatalok, hanem minden generáció életében fontos, hogy élhető települések alakuljanak ki. A helyi önkormányzatok olyan cselekvéseket hajtanak végre, amelyek befolyásolják saját életünk és környezetünk jövőjét. Lényeges megemlíteni, hogy a helyi önkormányzatok eltérő pályázati aktivitással rendelkeznek. Vannak olyan települések, amelyek teljes erőbedobással, míg más települések kevesebbet és bizonytalansággal pályáznak.

A választott témámmal kapcsolatban kíváncsi vagyok arra, hogy milyen pályázati lehetőségekkel élhet és tud élni a település. Továbbá érdekelt, hogy a vizsgált település esetében a hazai forrású pályázatok, vagy inkább az EU-s pályázatok vannak nagyobb számban jelen. A saját vizsgálataimat 2018-2023-as évre végeztem el. A témával kapcsolatban először fontosnak tartottam, hogy a szakirodalmi részben kifejtsem Szigetköz helyzetét, illetve a szigetközi települések társadalmi gazdasági helyzetét, majd Dunakiliti község beágyazódottságát, térségi kapcsolatait és gazdasági helyzetét. A gazdasági helyzet feltárását fontosnak gondoltam, hiszen nagyban befolyásolja Dunakiliti Község Önkormányzatának helyi adóbevételeit, amelyek mozgási lehetőséget képesek biztosítani a helyi fejlesztési lehetőségek megvalósítására.
Annak érdekében, hogy a vizsgált kutatási témáról valós és részletes képet kapjak két széles körben elfogadott, az elsődleges és másodlagos kutatási módszert alkalmaztam. 



